ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
கிராமப்புற பள்ளி மாணவர்களை கோடைகாலப் பயிற்சி மூலம் ஸ்டெம்  திட்டத்தில் ஆண்டுதோறும் நாடு முழுவதும் அரசுப் பள்ளிகளில் படிக்கும் ஒரு லட்சம் பள்ளி மாணவர்களைச் சென்றடைய ஐஐடி மெட்ராஸ் இலக்கு
அறிவியல், தொழில்நுட்பம், பொறியியல், கணிதம்  ஆகிய பாடங்கள் கிராமப்புற பள்ளி மாணவர்களைச் சென்றடையும் வகையில் கோடைகாலப் பயிற்சி வகுப்பை சென்னையில் உள்ள இந்திய தொழில்நுட்பக் கழகம்  ஜூன் 20ந் தேதி முதல் 25ந் தேதி வரை நடத்துகிறது.
இளம் மாணவர்களை ஊக்குவித்து, அறிவியல் மற்றும் தொழில்நுட்ப மேம்பாட்டிற்காக ஆக்கப்பூர்வமாகவும், புதுமையாகவும் சிந்திக்கும் ஆர்வத்தை அவர்களிடையே தூண்டச் செய்வதுதான் இதன் நோக்கம். ஆங்கிலம் மற்றும் தமிழ் மொழிகளில் பாடங்கள் கற்பிக்கப்படும்.
இந்த பயிற்சித் திட்டத்தை ஆன்லைன் முறையில் செயல்படுத்தி, இந்தியா முழுவதும் உள்ள கிராமப்புற மாணவர்களுக்கு கிடைக்கச் செய்ய இக்கல்வி நிறுவனம் திட்டமிட்டு உள்ளது.
அடிப்படை கோட்பாடுகள் பற்றிய அறிவை வழங்கி மாணவர்களை ஊக்குவிப்பதும், பரந்த அளவில் சிந்திக்க உதவும் அனுபவங்களை அவர்களுக்கு வழங்குவதும்தான் இதன் மையக்கருத்தாகும்.
ஐஐடி மெட்ராஸ்-ன் கோடைகாலப் பயிற்சி மூலம் அறிவியல், தொழில்நுட்பம், பொறியியல், கணிதம்  ஆகிய பாடங்கள் கிராமப்புற பள்ளி மாணவர்களைச் சென்றடையும் திட்டத்தை திரு.அன்பில் மகேஷ் பொய்யாமொழி, பள்ளிக் கல்வித் துறை அமைச்சர் தொடங்கி வைத்தார். ஐஐடி மெட்ராஸ் இயக்குநர் பேராசிரியர் வி.காமகோடி, ஐஐடி மெட்ராஸ் மின்சாரப் பொறியியல் துறை பேராசிரியர்களான பேரா. ஆர்.சாரதி, பேரா. அன்பரசு மணிவண்ணன் ஆகியோர் முன்னிலை வகித்தனர்.
ஐஐடி மெட்ராஸ் ஆராய்ச்சிப் பூங்காவில் இன்று  நடைபெற்ற தொடக்க விழாவில் உரையாற்றிய பள்ளிக் கல்வித் துறை அமைச்சர் திரு. அன்பில் மகேஷ் பொய்யாமொழி பேசுகையில், இந்த ஐந்து நாட்கள் உங்கள்  வாழ்வில் மிகப்பெரிய மாற்றத்தை உருவாக்கும். இத்திட்டம் அரசுப் பள்ளி மாணவர்களிடையே நம்பிக்கையை ஏற்படுத்தும். மாணவர்களின் பெருமைக்குரிய இடமாக அரசுப் பள்ளிகள் மாற வேண்டும் என்பதில் மாண்புமிகு முதலமைச்சர் திரு. மு.க.ஸ்டாலின் அவர்கள் உறுதியாக உள்ளார். வேலை தேடுவோருக்கு பதிலாக வேலைகளை உருவாக்குவோராக மாணவர்களை ஊக்குவிக்க இத்திட்டம் உதவும். ஸ்டெம்  கல்வி பெருமளவில் ‘கற்றல் விளைவுகளை’ மேம்படுத்தும் எனத் தெரிவித்தார்.
இத்திட்டத்தின் தொடக்கமாக முதலாவது பேட்ச்சில், கிராமப் புறங்களில் இருந்து அரசுப் பள்ளிகளில் படிக்கும் 100 மாணவர்கள் இருப்பிட கோடைகாலப் பயிற்சிக்காக  ஐஐடி மெட்ராஸ்-க்கு அழைத்து வரப்பட்டு உள்ளனர். பொறியியல் துறையில் சுற்றுச்சூழல் மற்றும் மின்னணு அம்சங்கள், புதுப்பிக்கத்தக்க ஆற்றலில் தொழில்நுட்ப வளர்ச்சி,
பயன்பாட்டுக் கணிதம் உள்ளிட்ட அடிப்படை அறிவியல் தொடர்பான தலைப்புகள் இடம்பெறும். அரியலூர், கடலூர், தருமபுரி, கள்ளக்குறிச்சி, கிருஷ்ணகிரி, பெரம்பலூர், சேலம், திருச்சி, திருவண்ணாமலை, விழுப்புரம் போன்ற மாவட்டங்களைச் சேர்ந்த மாணவர்கள் வந்துள்ளனர்.
மாணவர்களை இந்த வளாகத்திற்கு அழைத்து வருவதற்கான ஏற்பாடுகளை இக்கல்வி நிறுவனம் செய்திருப்பதுடன், உணவு மற்றும் தங்குமிட வசதியும் செய்து தரப்பட்டுள்ளது. இத்திட்டத்திற்காக 100 மின்னணு பரிசோதனைகளை மாணவர்கள் மேற்கொள்ளும் வகையில் சிறப்புக் கருவி ஒன்றும் தயார் செய்யப்பட்டுள்ளது.
நுகர்வோர் நலன், உணவு மற்றும் பொது விநியோகம் அமைச்சகம்
இந்திய உணவுக் கழகம் 3வது மின்னணு ஏலத்தில் நாட்டில் உள்ள 620 கிடங்குகள் மூலம் 11.72 லட்சம் மெட்ரிக் டன் கோதுமையை விடுவிக்கிறது
இந்திய உணவுக் கழகம் 3வது மின்னணு ஏலத்தில், நாடு முழுவதும் உள்ள தனது 620 கிடங்குகளிலிருந்து சுமார் 11.72 லட்சம் மெட்ரிக் டன் கோதுமையை விடுவிக்க முன்வந்துள்ளது.
வரும் 22-ந்தேதி நடைபெறவுள்ள மூன்றாவது மின்னணு ஏலத்திற்கு, 17.02.2023 அன்று இரவு 10:00 மணிக்குள் எம் ஜங்ஷனின் இ போர்ட்டலில் பதிவு செய்துள்ள ஏலதாரர்கள் மட்டுமே பங்கேற்க அனுமதிக்கப்படுவார்கள். முன்வைப்புத் தொகையை  டெபாசிட் செய்வதற்கும் பதிவேற்றுவதற்கும் கடைசி தேதி 21.02.2023 மதியம் 02:30 மணி வரை ஆகும். மூன்றாவது மின்னணு ஏலம் 22.02.2023 அன்று காலை 11:00 மணிக்கு தொடங்கும்.
அரசு நாடு முழுவதும் உள்நாட்டு வெளிச் சந்தை விற்பனைத் திட்டத்தின் மூலம் கோதுமை விற்பனைக்கான இருப்பு விலையை இந்தியா குறைத்துள்ளது. இப்போது, அதிகம் விரும்பப்படும் கோதுமையின் இருப்பு விலை குவிண்டாலுக்கு ரூ. 2150 ஆகவும், அடுத்த ரக கோதுமை ரூ. 2125 ஆகவும் நிர்ணயிக்கப்பட்டுள்ளது. கோதுமை மற்றும் ஆட்டா விலையை மேலும் குறைக்க நாடு முழுவதும் குறைந்த சீரான இருப்பு விலையில் கோதுமை வழங்கப்படுவதை உறுதி செய்வதற்காக இந்த முடிவு எடுக்கப்பட்டுள்ளது. இந்த புதிய இருப்பு விலைகள் 22 ந்தேதி நாடு முழுவதும் நடைபெறும் இ-ஏல விற்பனைக்கு பொருந்தும்.
நாட்டில் அதிகரித்து வரும் கோதுமை மற்றும் ஆட்டா விலையைக் குறைக்கும் வகையில், அமைச்சர்கள் குழுவின் பரிந்துரையின்படி, இந்திய உணவுக் கழகம் 30 லட்சம் மெட்ரிக் டன் கோதுமை கையிருப்பை மத்திய தொகுப்பில் இருந்து உள்நாட்டு வெளிச் சந்தை விற்பனைத் திட்டம் உள்ளிட்ட பல்வேறு வழிகளில் விடுவிக்கிறது
1வது மற்றும் 2வது இ-ஏலத்தின் போது மொத்தமாக 12.98 லட்சம் மெட்ரிக் டன் கோதுமை விற்பனை செய்யப்பட்டுள்ளது. அதில் 8.96 லட்சம் மெட்ரிக் டன் ஏற்கனவே ஏலதாரர்களால் எடுத்துக் கொள்ளப்பட்டுள்ளது, இதன் விளைவாக கோதுமை மற்றும் ஆட்டா விலைகள் குறைந்துள்ளன.
மத்திய அரசின், நாடு முழுவதும் ஒரே மாதிரியான இருப்பு விலையில் குறைப்பு குறித்த அறிவிப்பு நாடு முழுவதும் உள்ள நுகர்வோருக்கு பயனளிக்கும் என்பதுடன், கோதுமை மற்றும் ஆட்டா விலைகளை மேலும் குறைக்கும்.
எரிசக்தி அமைச்சகம்
நர்மதா நிலப்பகுதி மறுசீரமைப்பு திட்டத்துக்காக புரிந்துணர்வு ஒப்பந்தம்
நர்மதா நிலப்பகுதி மறுசீரமைப்பு திட்டத்தை அமல்படுத்த, என்டிபிசி நிறுவனம், போபாலில் உள்ள இந்திய வனமேலாண்மை மையத்துடன் புரிந்துணைர்வு ஒப்பந்தம் செய்துள்ளது.
இத்திட்டம் என்டிபிசி நிறுவனத்தின் நிதியுதவியுடனும், சர்வதேச மேம்பாட்டுக்கான அமெரிக்க அமைப்பின் நிதியுதவியுடனும் மேற்கொள்ளப்படுகிறது.
இந்த 4 ஆண்டுத் திட்டம், மத்தியப் பிரதேசத்தின் கர்கான் மாவட்டம், நர்மதை ஆற்றின் கிளை நதிகளின் நீர்பிடிப்புப் பகுதிகளில், ஓம்கரேஸ்வர், மகேஸ்வர் அணைகளுக்கு இடையே அமல்படுத்தப்படவுள்ளது.
ஐஐஎப்எம், போபால் சுற்றுச்சூழல் மற்றும் வனத்துறை அமைச்சகத்தின் தன்னாட்சி மையம். இந்த மையம் என்டிபிசி நிதியுதவியுடன், உலகளாவிய பசுமை வளர்ச்சி மையத்துடன்  இணைந்து இத்திட்டத்தை அமல்படுத்துகிறது. சர்வதேச மேம்பாட்டுக்கான அமெரிக்க அமைப்பின் நிதியுதவியைப் பெற்று ஜிஜிஜிஐ இத்திட்டத்தை அமல்படுத்துகிறது.
இத்திட்டம் மூலம் நர்மதை ஆற்றின் கிளை நதிகளில் நீரின் அளவு மற்றும் தரம் மேம்படும். இத்திட்டம் மூலம் இந்தூர் நகரம் அதிகப் பலன் பெறும். இந்தூர் நகரின் தேவைக்கான 60 சதவீத தண்ணீர் நர்மதா ஆற்றில் இருந்து எடுக்கப்படுகிறது என்பது குறிப்பிடத்தக்கது.
இத்திட்டம் குறித்து என்டிபிசி நிர்வாக இயக்குனர் திரு சவுத்திரி கூறுகையில், ‘‘என்டிபிசி நிறுவனம், தனது சமூகப் பொறுப்பு நடவடிக்கைகள் மூலம் நாட்டின் வளர்ச்சி, சமூக மேம்பாடு, ஆரோக்கியமான சுற்றுச்சூழலை வளர்க்கக் கடமைப்பட்டுள்ளது’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1678820
உள்துறை அமைச்சகம்
ஜம்மு காஷ்மீர் தொழில்துறையை மேம்படுத்தும் திட்டத்துக்கு ஒப்புதல் அளிக்கப்கப்பட்டதற்கு மத்திய அமைச்சர் அமித்ஷா வரவேற்பு
ஜம்மு காஷ்மீர் தொழில்துறையை மேம்படுத்தும் திட்டத்துக்கு, பொருளாதார விவகாரங்களுக்கான மத்திய அமைச்சரவை கூட்டத்தில் ஒப்புதல் அளித்துள்ளதை மத்திய உள்துறை அமைச்சர் திரு. அமித்ஷா வரவேற்றுள்ளார்.
இது குறித்து டிவிட்டரில் அவர் விடுத்துள்ள செய்தியில் கூறியதாவது:
ஜம்மு காஷ்மீரில் தீவிரவாதத்தை அகற்றி, வளர்ச்சி திட்டங்களை பிரதமர் திரு நரேந்திர மோடி தொடங்கியுள்ளார். ஜம்மு காஷ்மீரின் தொழில்துறை வளர்ச்சிக்கு ரூ.28,400 கோடி மதிப்பிலான மத்திய திட்டத்துக்கு ஒப்புதல் அளித்ததன் மூலம், பிரதமர் மோடியின் மனதில், ஜம்மு காஷ்மீருக்கு சிறப்பு இடம் உள்ளதை மத்திய அமைச்சரவை வெளிப்படுத்தியுள்ளது.
பிரதமர் மோடியின் தொலைநோக்கு தலைமை காரணமாக, முதல் முறையாக வட்டார அளவில் தொழில்துறை மேம்பாட்டுக்கு இத்திட்டம் செயல்படுத்தப்படுகிறது. இது உள்ளூர் உற்பத்தியை
ஊக்குவித்து வேலைவாய்ப்பை உருவாக்கும். இதற்காக திரு நரேந்திர மோடியை வாழ்த்துகிறேன். இத்திட்டம் ஜம்மு காஷ்மீரின் குடிசைத் தொழில், கைவினைத் தொழில், குறு,சிறு மற்றும் நடுத்தர தொழில்களுக்கு ஒரு வரமாக இருக்கும். இத்திட்டம், இதற்கு முன் இல்லாத வகையில் முதலீடுகளை ஈர்க்கும். 4.4 லட்சம் பேருக்கு வேலை வாய்ப்பு வழங்கும். இதன் மூலம் ஜம்மு காஷ்மீர் இளைஞர்களின் திறன் மேம்படும்.
இவ்வாறு திரு அமித்ஷா கூறியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686827
------
(Visitor Counter : 335
தொலைதொடர்பு மற்றும் தகவல் தொழில்நுட்ப அமைச்சகம்
இந்திய மருத்துவ ஆராய்ச்சிக் கழகத்தின் மண்டலப் பண்டக சாலைகளிலிருந்து, தொலைதூரங்களில் உள்ள பகுதிகள் உட்பட நாடு முழுவதுமுள்ள பரிசோதனை ஆய்வுக்கூடங்களுக்கு, கோவிட்-19 பரிசோதனை உபகரணங்களை இந்தியா போஸ்ட் எடுத்துச் சென்றது.
இந்திய மருத்துவ ஆராய்ச்சிக் கழகம்  தன்னுடைய 16 மண்டலப் பண்டகசாலைகளிலிருந்து நாடு முழுவதும் பல்வேறு இடங்களில் கோவிட்-19 பரிசோதனைகளை மேற்கொள்வதற்காக தேர்ந்தெடுக்கப்பட்டுள்ள, 200 கூடுதல் ஆய்வுக்கூடங்களுக்கு கோவிட்-19 பரிசோதனை உபகரணங்களை எடுத்துச் செல்வதற்கான ஒப்பந்தமொன்றை ‘இந்தியா போஸ்ட்’ அமைப்புடன் செய்து கொண்டுள்ளது. நாளொன்றுக்கு ஒரு இலட்சம் பரிசோதனை உபகரணங்கள், நாடு முழுவதும் எடுத்துச் செல்லப்பட வேண்டும் என்று இந்திய மருத்துவ ஆராய்ச்சிக் கழகம் இலக்கு நிர்ணயித்துள்ளது. 1,56,000ஆயிரம் அஞ்சலகங்களைக் கொண்ட இந்தியா போஸ்ட், வலுவானதொரு கொரோனா போராளியாகச் செயலாற்றுவதற்கு, மீண்டும் தன்னை தயார்படுத்திக் கொண்டுள்ளது. துர்காபூர், சுரு, ஜலாவர், கொல்கத்தா, புவனேஸ்வர், ராஞ்சி, ஜோத்பூர், உதய்பூர், கோட்டா மற்றும் இதர பகுதிகளிலிருந்து இம்பால், ஐஸ்வால் போன்ற தொலைதூரப் பகுதிகளில் உள்ள இடங்களுக்கும் இந்தியா போஸ்ட் ஏற்கனவே சரக்குகளை எடுத்துச் சென்றுள்ளது.
இந்திய மருத்துவ ஆராய்ச்சிக் கழகத்திற்கும், அஞ்சல் துறைக்கும் இடையேயான புதுப்பிக்கப்பட்ட பொறுப்புணர்வுவையும், கூட்டு முயற்சியையும் குறித்து, தொலைதொடர்பு, , மற்றும் சட்டம் நீதித்துறைகளுக்கான மத்திய அமைச்சர் திரு.ரவிசங்கர் பிரசாத் பாராட்டு தெரிவித்தார். பொது முடக்கக் காலத்தின் போது அஞ்சல்கள், மருந்துப்பொருள்கள், நிதியுதவி போன்றவற்றை இல்லங்களிலேயே சென்று சேர்க்கின்ற பணியை இந்தியா போஸ்ட் செய்து வருகிறது என்றும், தேவைப்படுபவர்களுக்கு உணவு மற்றும் ரேஷன் பொருள்களையும் எடுத்துச்சென்று வழங்குகிறது என்றும் அவர் கூறினார். சவாலான இந்தக் காலங்களில் இந்தியா போஸ்ட் துறையில் பணிபுரியும் அஞ்சல் ஊழியர்கள், காலத்திற்கேற்ப எழுந்து நின்று, நாட்டோடு, தோளோடு தோள் நின்று பணியாற்றுகிறார்கள் என்று குறிப்பிட்டார்.
பரிசோதனை உபகரணங்கள் குறித்த காலத்தில் வழங்கப்படுவதை உறுதி செய்ய, அரசு, அனைத்து நடவடிக்கைகளையும் மேற்கொண்டு வருகிறது. 16 பண்டகசாலைகளிலிருந்து  சிவமோகா, திருநெல்வேலி, தருமபுரி, திருப்பதி, டார்ஜிலிங், காங்க்டாக், லே, ஜம்மு, உதம்பூர், ஜலாவர், பவநகர், சோலாப்பூர் தர்பங்கா, ரிஷிகேஷ், ஃப்ரீட்கோட் போன்ற தொலைதூர இடங்கள் உட்பட 200 ஆய்வுக் கூடங்களுக்கு உபகரணங்கள் எடுத்துச் செல்லப்படுவதற்காக இந்திய மருத்துவ ஆராய்ச்சிக் கழகத்துடன், இந்தியா போஸ்ட் ஏற்பாடுகள் செய்துள்ளது. இந்தக் உபகரணங்கள் உலர்பனியுடன் பேக் செய்யப்பட்டு எடுத்துச் செல்லப்படுகின்றன.
அஞ்சல் துறை தனது நற்பணிகளைத் தொடர வேண்டும் என்றும், மருந்துப்பொருள்கள், பரிசோதனைகள் மற்றும் இதர மருத்துவக் கருவிகளை உரிய காலத்தில் ஒப்படைக்க எல்லா முயற்சிகளையும் மேற்கொள்ள வேண்டும் என்றும் தொலைத்தொடர்பு, E&IT, மற்றும் சட்டம் நீதித்துறைகளுக்கான மத்திய அமைச்சர் திரு. ரவிசங்கர் பிரசாத் கேட்டுக்கொண்டார். அஞ்சல் துறை தனது மிகப்பெரிய அமைப்பை, புத்தாக்கம் செய்ய வேண்டும் என்றும் அத்தியாவசியப் பொருள்கள் ஒப்படைக்கப்படுவதில் எந்தவித இடைவெளியும் இல்லாமல் பார்த்துக் கொள்ளப்பட வேண்டும் என்றும் அமைச்சர் கூறினார்.
இந்திய மருத்துவ ஆராய்ச்சிக் கழகத்தின் 16 பண்டகசாலைகள் உள்ள இடங்கள்: NIMR புதுதில்லி, PGI சண்டிகார், KGMU லக்னோ, RMRI பாட்னா, NIRNCD ஜோத்பூர், NIOH அகமதாபாத், NIREH போபால், NICED கொல்கத்தா, NIV புனே, பெங்களூரிலுள்ள NIV களப்பிரிவு, NIN ஹைதராபாத், NIE சென்னை, RMRC டிப்ருகர், RMRC புவனேஸ்வர், NIRRH மும்பை, GMC குவஹாத்தி.
(
சுகாதாரம் மற்றும் குடும்ப நலத்துறை அமைச்சகம்
கொவிட்-19 சமீபத்திய தகவல்கள்: குணமடைந்தவர்கள் எண்ணிக்கையில் புதிய உச்சத்தை தொட்டது இந்தியா
கடந்த 24 மணி நேரத்தில் 81,533 கொவிட்-19 நோயாளிகள் குணமடைந்ததன் மூலம், ஒரே நாளில் குணமடைந்தவர்கள் எண்ணிக்கையில் புதிய உச்சத்தை இந்தியா தொட்டுள்ளது.
மகாராஷ்டிரா, தமிழ்நாடு, ஆந்திரப் பிரதேசம், கர்நாடகா மற்றும் உத்திரப் பிரதேசம் ஆகிய 5 மாநிலங்கள், நாட்டின் 60 சதவீத குணமடைதல்களுக்கு காரணமாக உள்ளன.
மகாராஷ்டிராவில் மட்டும் ஒரே நாளில் சுமார் 14 ஆயிரம் பேர் குணமடைந்துள்ள நிலையில், கர்நாடகாவில் கடந்த 24 மணி நேரத்தில் 12 ஆயிரத்துக்கும் அதிகமானோர் குணமடைந்துள்ளனர்.
இதன் மூலம் இந்தியாவில் மொத்த குணமடைந்தோரின் எண்ணிக்கை 36 லட்சத்தை கடந்து 36,24,196ஐ தொட்டுள்ளது. குணமடைந்தோரின் விகிதம் 77.77 சதவீதமாக உள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653543
(
நுகர்வோர் நலன், உணவு மற்றும் பொது விநியோகம் அமைச்சகம்
கச்சா பாமாயிலுக்கான விவசாய வரியை 7.5 சதவீதத்தில் இருந்து 5 சதவீதமாக மத்திய அரசு குறைத்துள்ளது
நுகர்வோருக்கு மேலும் நிவாரணம் அளிக்கும் நோக்கிலும், உலகளவில் சமையல் எண்ணெய்களின் விலைகள் அதிகரித்து வருவதால், உள்நாட்டு சமையல் எண்ணெய்களின் விலைகள் மேலும் உயர்வதைக் கட்டுப்படுத்தும் நோக்கிலும், கச்சா பாமாயிலுக்கான விவசாய வரியை பிப்ரவரி 12, 2022 முதல் 7.5%-லிருந்து 5% ஆக இந்திய அரசு குறைத்துள்ளது.
விவசாய வரி குறைக்கப்பட்ட பிறகு, கச்சா பாமாயில் மற்றும் சுத்திகரிக்கப்பட்ட பாமாயில் இடையேயான இறக்குமதி வரி இடைவெளி 8.25% ஆக அதிகரித்துள்ளது. கச்சா பாமாயில் மற்றும் சுத்திகரிக்கப்பட்ட பாமாயில் இடையே உள்ள இடைவெளி அதிகரிப்பு, சுத்திகரிப்புக்காக கச்சா எண்ணெயை இறக்குமதி செய்ய உள்நாட்டு சுத்திகரிப்புத் தொழிலுக்கு ஊக்கம் அளிக்கும்.
சமையல் எண்ணெய்களின் விலையைக் குறைக்க அரசு எடுத்த மற்றொரு முன்கூட்டிய நடவடிக்கை, கச்சா பாமாயில், கச்சா சோயாபீன் எண்ணெய் மற்றும் கச்சா சூரியகாந்தி எண்ணெய் ஆகியவற்றின் மீதான தற்போதைய அடிப்படை இறக்குமதி வரியான பூஜ்ஜிய சதவீதத்தை செப்டம்பர் 30, 2022 வரை நீட்டிப்பது ஆகும்.
சுத்திகரிக்கப்பட்ட பாமாயில் மீதான இறக்குமதி வரி 12.5% ஆகவும், சுத்திகரிக்கப்பட்ட சோயாபீன் எண்ணெய் மற்றும் சுத்திகரிக்கப்பட்ட சூரியகாந்தி எண்ணெய் மீதான வரி 17.5% ஆகவும் 2022 செப்டம்பர் 30 வரை அமலில் இருக்கும். அதிகரித்து வரும் சமையல் எண்ணெய்களின் விலையைக் குறைக்க இந்த நடவடிக்கை உதவும்.
நுகர்வோருக்கு நன்மைகளை வழங்குவதில் தங்களால் முடிந்த அனைத்தையும் செய்ய எண்ணெய் தொழில்துறையினர் கூட்டத்தை மத்திய அரசு நாளை நடத்துகிறது. மேலும், சரக்கு வரம்பு உத்தரவை கண்டிப்பாக அமல்படுத்துமாறு மாநில அரசுகளுக்கு கோரிக்கை விடுக்கப்பட்டுள்ளது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1798318
பிரதமர் அலுவலகம்
2020 மற்றும் 2021ஆம் ஆண்டுகளுக்கான மகளிர் சக்தி புரஸ்கார் விருது பெற்றவர்களுடன் பிரதமர் கலந்துரையாடல்
2020 மற்றும் 2021ஆம் ஆண்டுகளுக்கான மகளிர் சக்தி புரஸ்கார் விருது பெற்றவர்களுடன் பிரதமர் திரு நரேந்திர மோடி இன்று  லோக் கல்யாண் மார்கில் கலந்துரையாடினார். இந்த கலந்துரையாடல், பெண்களுக்கு அதிகாரம் அளிக்க பிரதமர் மேற்கொண்டு வரும் தொடர் முயற்சிகளுக்கு ஒரு சான்றாகும்.
விருது பெற்றவர்கள் ஆற்றிய தலைசிறந்த பணிகளுக்காக அவர்களைப் பாராட்டிய பிரதமர், அவர்கள் சமுதாயத்திற்கு மட்டுமின்றி நாட்டிற்கும் பெரும் பங்களிப்பை வழங்கி வருவதாக கூறினார். விருது பெற்றவர்களின் பணி, சேவை நோக்கம் கொண்டதாக இருப்பதோடு புதுமையானதாகவும் உள்ளதாக அவர் குறிப்பிட்டார். தற்போது பெண்கள் தடம் பதிக்காத துறைகளே இல்லை என்பதோடு நாட்டிற்கும், பெருமிதம் தேடித் தருவதாக அவர் கூறினார்.
பெண்களின் திறமைகளை வெளிக்கொண்டுவர அரசு உறுதிபூண்டுள்ளதாக கூறிய பிரதமர், இந்தத் திறமைகளை கண்டறிவதற்கான கொள்கைகளும் வகுக்கப்பட்டு வருவதாக தெரிவித்தார். அனைத்து பெண்களும், குடும்ப அளவிலான முடிவுகளை எடுப்பதில் அங்கம் வகிக்க வேண்டும் என்பதை உறுதி செய்வது அவசியம் என்றும் அவர் குறிப்பிட்டார். இதன் மூலமே, அவர்களுக்கு பொருளாதார ரீதியாக அதிகாரம் அளிக்க முடியும்.
சுதந்திரப் பெருவிழா கொண்டாடப்படும் காலக்கட்டத்தில் ‘அனைவரும் முயற்சிப்போம்’ என்பதில் அரசு கவனம் செலுத்தி வருவதாகவும் பிரதமர் குறிப்பிட்டார். உள்ளூர் உற்பத்திப் பொருட்களுக்கு ஆதரவளிப்போம் என்பது போன்ற அரசின் முயற்சிகளுக்கு கிடைக்கும் வெற்றி, பெண்களின் பங்களிப்பு காரணமாகவே சாத்தியமாவதாகவும் அவர் தெரிவித்தார்.
இந்த நிகழ்ச்சியில் பங்கேற்றவர்கள், நாட்டின் தலைமைப் பொறுப்பில் இருப்பவரிடம் கலந்துரையாடும் வாய்ப்பை தங்களுக்கு வழங்கியமைக்காக பிரதமருக்கு நன்றி தெரிவித்துக் கொண்டனர். இதன் மூலம் தங்களது கனவு நனவாகியிருப்பதாகவும் அவர்கள் குறிப்பிட்டனர். தங்களது முயற்சிகளுக்கு அரசின் பல்வேறு நடவடிக்கைகள் பேருதவியாக உள்ளது என்றும் பாராட்டுத் தெரிவித்தனர்.
------
(
தொழிலாளர் மற்றும் வேலைவாய்ப்பு அமைச்சகம்
கொவிட்-19 தொற்றின்போது இஎஸ்ஐசி மருத்துவமனைகளுக்கு நன்கொடையளித்தவர்களுக்கு இஎஸ்ஐசி பாராட்டு
கொவிட்-19 தொற்று சமயத்தில் இஎஸ்ஐசி மருத்துவமனைகளுக்கு பலவிதமான உபகரணங்கள் மற்றும் பொருட்களை நன்கொடையாக அளித்தவர்களுக்கு மத்திய தொழிலாளர் மற்றும் வேலைவாய்ப்புத்துறை அமைச்சர் திரு புபேந்தர் யாதவ் இன்று பாராட்டு தெரிவித்தார். இத்துறையின் இணையமைச்சர் திரு ராமேஷ்வர் தேலி, செயலாளர் திரு அபூர்வ சந்திரா, இஎஸ்ஐசி தலைமை இயக்குனர் திரு முக்மீத் எஸ் பாட்டியா ஆகியோர் இந்நிகழ்ச்சியில் கலந்துக் கொண்டனர்.
அரசு, தனியார் நிறுவனங்கள், சிவில் சொசைட்டி, தொண்டு நிறுவனங்கள், மற்றும் தனியார் நபர்களின் ஒருங்கிணைந்த முயற்சிகளால், கொவிட்-19 தொற்று இரண்டாவது அலை காரணமாக ஏற்பட்ட சுகாதார நெருக்கடி சமாளிக்கப்பட்டது. நாடு முழுவதும் 100க்கும் மேற்பட்ட நன்கொடையாளர்கள் ரூ.13 கோடி மதிப்பில் பொருட்கள் மற்றும் உபகரணங்களை இஎஸ்ஐசி மருத்துவமனைகளுக்கு வழங்கினர்.
இந்நிகழ்ச்சியில் பேசிய மத்திய அமைச்சர் திரு புபேந்தர் யாதவ் கொவிட் தொற்றை எதிர்கொள்ள, கண்டறிதல் பரிசோதனை மற்றும் சிகிச்சை என்ற மூன்று முறையை அரசு பின்பற்றியது என்றார். பிபிஇ உடைகள், முகக்கவசங்கள் உற்பத்தி துறையிலும் நாடு முன்னேறியது எனவும் நாட்டில் இரண்டு தடுப்பூசிகள் உருவாக்கப்பட்டன என்றும் கூறினார். இந்தாண்டு இறுதிக்குள், 257 கோடி தடுப்பூசிகள் உற்பத்தி செய்யப்பட்டு விநியோகிக்கப்படும் என திரு புபேந்தர் யாதவ் நம்பிக்கை தெரிவித்தார்.
தொழிலாளர் மற்றும் வேலைவாய்ப்புத்துறை இணையமைச்சர் திரு ராமேஷ்வர் தெலி பேசுகையில், அனைத்து தரப்பு மக்களின் மேம்பாட்டுக்காக அரசு பணியாற்றுகிறது என கூறினார். 13 கோடிக்கும் மேற்பட்ட மக்களுக்கு பயன் அளிக்கும் இஎஸ்ஐசி-யை அவர் பாராட்டினார். தொற்றுக்கு எதிராக மக்கள் விழிப்புடன் இருக்க வேண்டும் என அவர் அறிவுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1735901
அறிவியல் மற்றும் தொழில்நுட்பத்துறை
சாலை மற்றும் நெடுஞ்சாலைகளை கட்டமைப்பதற்கான உலகத்தர உள்நாட்டு தொழில்நுட்பம் தற்போது இந்தியாவில் உள்ளது: மத்திய அமைச்சர் டாக்டர் ஜிதேந்திர சிங்
சாலை மற்றும் நெடுஞ்சாலைகளை கட்டமைப்பதற்கான உலகத்தர உள்நாட்டு தொழில்நுட்பம் தற்போது இந்தியாவில் உள்ளது என்று மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைதீர், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் இன்று கூறினார்.
ஆனால் தங்களது துறைகளுக்கு கிடைக்கும் தொழில்நுட்பங்கள் குறித்து பல்வேறு அமைச்சகங்களுக்கு இன்னும் முழுமையாக தெரியவில்லை என்று கூறிய அவர், இதை மனதில் கொண்டு பல்வேறு துறைகளை சேர்ந்த விஞ்ஞானிகள் அமைச்சகங்களின் பிரதிநிதிகளோடு தனித் தனியாக அமர்ந்து உரையாடி தொழில்நுட்பத்தை அவர்கள் எவ்வாறு திறம்பட பயன்படுத்தலாம் என்பது குறித்து விளக்கும் செயல்முறையை தாம் தொடங்கி உள்ளதாகக் கூறினார்.
சாலை கட்டமைப்பு மற்றும் நெடுஞ்சாலைகளில் மதிப்பு கூட்டலுக்காக மத்திய அறிவியல் மற்றும் தொழில்நுட்ப அமைச்சகத்தின் கீழ் இயங்கும் சிஎஸ்ஐஆர் உருவாக்கி உள்ள இரண்டு உபகரணங்களை பொதுமக்களுக்கு அர்ப்பணிக்கும் நிகழ்ச்சியில் பேசிய அமைச்சர் இவ்வாறு கூறினார்.
சாலைகளை அமைப்பதற்கும் சாலைகளில் உள்ள குழிகளை செப்பனிடுவதற்குமான இந்த இரண்டு உபகரணங்களின் அறிமுக விழாவில் மத்திய சாலை போக்குவரத்து மற்றும் நெடுஞ்சாலை துறை அமைச்சர் நிதின் கட்கரி மற்றும் மத்திய சாலை போக்குவரத்து மற்றும் நெடுஞ்சாலை துறை இணை அமைச்சர் ஜெனரல்  திரு விகே சிங் ஆகியோர் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1823911
-----
(Visitor Counter : 74
ஜவுளித்துறை அமைச்சகம்
தொழில்நுட்ப ஜவுளி துறையில் திறன் வளர்த்தல்/பயிற்சியை ஐஐடி சென்னை, ஐஐடி ரூர்கி மற்றும் ஐஐஎஸ்சி பெங்களூர் வழங்கவுள்ளன
சாலைகள், ரயில்வே, நீர் ஆதாரங்கள் உள்ளிட்ட உள்கட்டமைப்பு திட்டங்களில் புவிசார்-ஜவுளி பயன்பாட்டில் ஈடுபட்டுள்ள வடிவமைத்தல்/நிறுவுதல் தொழில்நுட்ப பணியாளர்களுக்கான மாதிரி திறன் வளர்த்தல் திட்டத்திற்கு ஜவுளி அமைச்சகம் ஒப்புதல் அளித்துள்ளது.
பெங்களூருவில் உள்ள இந்திய அறிவியல் நிறுவனம் , சென்னை மற்றும் ரூர்கியில் உள்ள இந்திய தொழில்நுட்ப நிறுவனங்களால்  இப்பயிற்சி வழங்கப்படும்.
தொடர்புடைய பொறியியல் பிரிவுகளின் ஒருங்கிணைப்பு ஆசிரியர்கள் நிறுவனத்தின் இதர மையங்கள்/அலுவலகங்களுடனான ஆலோசனைக்கு பின்னர் இந்த சிறப்பு பயிற்சிகள் நடத்தப்படுவதை கவனித்து கொள்வார்கள்.
மூன்று பயிற்சிகள் தொடர்புடைய அனைத்து விஷயங்கள் குறித்தும் பெங்களூரு ஐஐஎஸ்சி-யின் பேராசிரியர் ஜி ஐ சிவகுமார் பாபு, சென்னை ஐஐடியின் பேராசிரியர் ராஜகோபால் கர்புரப்பு மற்றும் ரூர்கி ஐஐடியின் பேராசிரியர் சத்யேந்திர மிட்டலுடன் அமைச்சகம் ஒருங்கிணைக்கும்.
ஒரு பிரிவில் குறைந்தபட்சம் 75 முதல் அதிகபட்சம் 100 பேர் வரை இருபார்கள். ஒவ்வொரு நிறுவனத்திலும் தலா இரண்டு பிரிவுகளில் பயிற்சி நடத்தபப்டும். சிறப்பு மேம்பாட்டு பயிற்சியை மேலும் தொடர்வது குறித்து தேசிய தொழில்நுட்ப ஜவுளி இயக்கம் அல்லது ஜவுளி அமைச்சகம் ஆய்வு செய்து முடிவெடுக்கும். லாபமில்லா/நஷ்டமில்லா முறையில் மேற்கண்ட நிறுவனங்கள் பயிற்சிகளை வழங்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1766265
-----
(Visitor Counter : 130
ரெயில்வே அமைச்சகம்
ரயில்வே வாரியத்தின் புதிய தலைவராக திரு சுனீத் சர்மா பொறுப்பேற்பு
ரயில்வே வாரியத்தின் புதிய தலைவராகவும் மற்றும் தலைமை செயல் அதிகாரியாகவும் திரு சுனீத் சர்மா இன்று பொறுப்பேற்றார். இவர் அலுவல் சார்ந்து இந்திய அரசின் முதன்மைச் செயலாளராகவும் பணியாற்றுவார். திரு சுனீத் சர்மாவை ரயில்வே வாரிய தலைவராக நியமிப்பதற்கு, மத்திய அமைச்சரவையின் நியமனக்குழு ஒப்புதல் அளித்துள்ளது. இதற்கு முன்பாக, திரு சுனீத் சர்மா, கிழக்கு ரயில்வே பொது மேலாளராக பணியாற்றினார்.
திரு சுனீத் சர்மா, இந்திய ரயில்வேயில் கடந்த 1979ம் ஆண்டு சேர்ந்தார். இவர் ஐஐடி கான்பூரில் மெக்கானிக்கல் மற்றும் எலக்ட்ரிக்கல் இன்ஜினியரிங் படிப்பை முடித்து ரயில்வேயில் சேர்ந்தார். இவர் 40 ஆண்டுகளுக்கு மேல், இந்திய ரயில்வே துறையில் பல பதவிகளில் பணியாற்றியுள்ளார். மும்பை பாரெல் ரயில்வே பணிமனையில் தலைமை மேலாளராகவும் இவர் பணியாற்றியுள்ளார்.
மும்பை புறநகர் ரயிலில், கடந்த 2006ம் ஆண்டு குண்டு வெடித்தபோது, சில மணி நேரத்தில் ரயில் சேவை மீண்டும் தொடரப்பட்டது. அந்த சீரமைப்புக் குழுவில் திரு சுனீத் சர்மாவும் இருந்தார் என்பது குறிப்பிடத்தக்கது. ரேபரேலியில் உள்ள நவீன ரயில்பெட்டி தயாரிப்பு தொழிற்சாலையில், இவர் பொது மேலாளராகவும் பணியாற்றியுள்ளார். அப்போது ரயில் பெட்டிகள் தயாரிப்பை இரு மடங்கு அதிகரித்து சாதனை படைத்துள்ளார். கிழக்கு ரயில்வேயில் பணியாற்றியபோது, சரக்கு ரயில்களின் வேகத்தை அதிகரிக்கும் நடவடிக்கைகளையும் இவர் மேற்கொண்டார். ஜெர்மனி, பிரான்ஸ் ஆகிய நாடுகளில் நடந்த தொழிற் பயிற்சிகளில் இவர் கலந்து கொண்டுள்ளார்.
இவர் தனது பணிக் காலத்தில் பல விருதுகளை பெற்றுள்ளார். சிறந்த விளையாட்டு வீரரான இவர், பில்லியர்ட்ஸ், ஸ்னூக்கர் போட்டிகளில் கலந்து கொள்ளும் அளவு பயிற்சி பெற்றவராவர். பேட்மிண்டன், ஸ்குவாஷ் போன்ற விளையாட்டுகளிலும் ஆர்வம் உள்ளவர்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
pib.gov.in/PressReleasePage.aspx?PRID=1685280
விண்வெளித்துறை
இஸ்ரோ ஏவிய ராக்கெட்டுகள்
2015, 2016, 2017 ஆகிய 3 ஆண்டுகளில் இந்திய விண்வெளி ஆராய்ச்சி நிறுவனம் இஸ்ரோவால் விண்ணில் செலுத்தப்பட்ட ராக்கெட்டுகளின் எண்ணிக்கை வருமாறு-
2015: 5 
2016: 7 
2017: 5 
2015 ஜனவரி முதல் 2017 டிசம்பர் முடிய மொத்தம் 23 நாடுகளைச் சேர்ந்த 169 வெளிநாட்டு செயற்கைக்கோள்களை துருவ செயற்கைக்கோள் ஏவு வாகனத்தின்  மூலம் இஸ்ரோ வெற்றிகரமாக விண்ணில் செலுத்தியுள்ளது. இவற்றின் மூலம் தோராயமாக 95 மில்லியன் யூரோ மற்றும் 4.5 மில்லியன் அமெரிக்க டாலரை அன்னியச் செலாவணியாக வருவாய் ஈட்டப்பட்டுள்ளது.
2018, 2019, 2020 ஆகிய 3 ஆண்டுகளில் மொத்தம் 57  விண்வெளி ஏவுதல்களை மேற்கொள்ள இஸ்ரோ திட்டமிட்டுள்ளது. 2018 ஆம் ஆண்டில் இதுவரை 4 ஏவுதல்கள்  நிறைவடைந்துள்ளன. கடந்த 3 நிதியாண்டுகளில் விண்வெளித் துறைக்கு ரூ.20,830.72 கோடி நிதி ஒதுக்கப்பட்டுள்ளது.
மாநிலங்களவையில் மத்திய வடகிழக்கு பிராந்திய மேம்பாடு , பிரதமர் அலுவலகம், பணியாளர் நலன், பொதுமக்கள் குறைத் தீர்ப்பு மற்றும் ஓய்வூதியம், அணுசக்தி மற்றும் விண்வெளித் துறை அமைச்சர் டாக்டர் ஜிதேந்திர சிங் எழுத்து மூலம் அளித்த பதிலில் இதனைத் தெரிவித்தார்.
கூடுதல் விவரங்களுக்கு www.pib.nic.in என்ற இணைய தளத்தை காணவும்.
(Visitor Counter : 149
வணிகம் மற்றும் தொழில்துறை அமைச்சகம்
ஏற்றுமதியை ஊக்கப்படுத்த மத்திய அரசால் மேற்கொள்ளப்பட்ட முனைப்பான நடவடிக்கைகள்
நாட்டின் ஏற்றுமதி சதவீதத்தை அதிகரிக்க மத்திய அரசு பல்வேறு முனைப்பான நடவடிக்கைகளை மேற்கொண்டு வருகிறது. அவ்வாறு மேற்கொள்ளப்பட்ட நடவடிக்கைகள் கீழேப் பட்டியலிடப்பட்டுள்ளது:-
- வெளிநாட்டு வர்த்தகக் கொள்கை  31.03.2023 வரை நீட்டிக்கப்பட்டுள்ளது.
- தொழிலாளர் சார்ந்த ஜவுளி ஏற்றுமதியை முன்னிறுத்தும், மத்திய மற்றும் மாநில அரசுகளின் வரிகளில் தள்ளுபடி அளிக்கும் ஆர்ஓஎஸ்சிடிஎல் திட்டங்கள் கடந்த 7.03.2019 முதல் அறிமுகப்படுத்தப்பட்டுள்ளது.
- வெளிநாடுகளில் உள்ள இந்திய இயக்கங்கள் மூலம் வர்த்தகம், சுற்றுலா, தொழில்நுட்பம் மற்றும் முதலீட்டு இலக்குகளை முன்னிறுத்தும் நடவடிக்கைகள்
- கொரோனா பெருந்தொற்றுக் காலத்தில் பாதிக்கப்பட்ட உள்நாட்டுத் தொழில்களை மீட்டெடுக்கும் முயற்சியாக, வங்கி மற்றும் நிதி அமைப்புகள் சார்பில் நிதியுதவி அளித்தல்
நாடாளுமன்றத்தில் இன்று எழுப்பப்பட்டக் கேள்விக்கு, மத்திய வர்த்தகம் மற்றும் தொழில்துறை இணை அமைச்சர் திருமதி. அனுப்பிரியா படேல் அளித்த பதிலில், இதனைத் தெரிவித்துள்ளார்.
மேலும் விபரங்களுக்கு இதன் ஆங்கில செய்திக்குறிப்பைக் காணவும். https://pib.gov.in/PressReleasePage.aspx?PRID=1884189